**Spojená škola internátna, Poľná 1, 075 01 Trebišov**

**Vnútorný školský poriadok**

**Špeciálnej základnej školy**

**internátnej**

**Vypracovala: Mgr. Jaroslava Tomová**

**Schválila: PhDr. Daniela Fecková**

Vnútorný školský poriadok Spojenej školy internátnej, Poľná 1, Trebišov sa vydáva v súlade so zákonom 245/2008 o výchove a vzdelávaní (školský zákon). Vymedzuje  práva a povinnosti  žiakov a ich zákonných zástupcov, pravidlá vzájomných vzťahov a vzťahov s pedagogickými zamestnancami a ďalšími zamestnancami školy. Stanovuje vnútorný režim školy,  podmienky na zaistenie bezpečnosti a ochrany zdravia žiakov a ich ochrany pred sociálno-patologickými javmi, diskrimináciou alebo násilím. Každý žiak a jeho zákonný zástupca má zabezpečené slobodné využívanie svojich práv. Zároveň má ale povinnosť riadiť sa podľa schválených pravidiel tohto školského poriadku.

**Školský poriadok pozostáva z týchto častí:**

Preambula

**A. Školský poriadok pre žiakov**

1. Práva žiakov.
2. Povinnosti žiakov
3. Dochádzka žiakov do školy.
4. Neprítomnosť žiakov v škole.
* Ospravedlnená neprítomnosť žiakov v škole
* Neospravedlnená neprítomnosť žiakov v škole.
1. Pravidlá správania žiakov
2. Opatrenia na ochranu žiakov pred násilím a šikanovaním.
3. Opatrenia proti šíreniu legálnych a nelegálnych drog v škole
4. Výchovné opatrenia
5. Klasifikačný poriadok
6. Podmienky zaobchádzania s majetkom v školy

**B. Školský poriadok pre zákonných zástupcov**

1. Práva zákonných zástupcov
2. Povinnosti zákonných zástupcov

**C. Školský poriadok pre zamestnancov**

1. Povinnosti zamestnancov školy
2. Práva všetkých zamestnancov školy

**Preambula**

Špeciálna základná škola internátna poskytuje výchovu a vzdelávanie žiakom s ľahkým, stredným a ťažkým mentálnym postihnutím.

V záujme naplnenia práva na vzdelanie, vedenie školy zabezpečí vnútorný chod školy a podmienky pre optimálne medziľudské vzťahy tak, aby bol čas strávený v škole efektívne využitý z hľadiska vzdelávania a aby bol aj časom príjemne stráveným rovnako žiakmi ako aj učiteľmi. Škola bude dôsledne dbať na dodržiavanie záväzných právnych noriem, ako sú Deklarácia práv dieťaťa, Listina základných práv a slobôd ako aj iné platné dokumenty vo vzťahu k žiakom, učiteľom i ostatným zamestnancom školy. Z uvedeného dôvodu sa ustanovuje tento vnútorný školský poriadok školy, ktorý sa opiera o platnú legislatívu Ministerstva školstva SR. Je to súhrn noriem, zásad a pravidiel spolužitia celého kolektívu žiakov, pedagogických a ostatných zamestnancov školy. Uplatňovanie školského poriadku školy v každodennom živote školy je prejavom uvedomelého vzťahu k práci v škole a k plneniu svojich povinností.

1. **Školský poriadok pre žiakov**

Žiak sa v škole správa slušne, v duchu porozumenia, znášanlivosti a priateľstva, dbá na pokyny pedagogických pracovníkov, podľa svojich schopností sa svedomito pripravuje na vyučovanie a dodržiava vnútorný poriadok školy. Žiak sa tak správa aj mimo vyučovania a to počas voľných dní a prázdnin, aby neporušoval zásady spolunažívania a mravné normy spoločnosti a robil česť škole aj sebe.

**Práva žiakov**

**1.** Každé dieťa bez jedinej výnimky, bez rozdielu rasy, pohlavia, reči, náboženstva, politického vyznania alebo iného presvedčenia, národného alebo sociálneho pôvodu, majetkového alebo iného postavenia jeho rodiča, má právo na bezplatné vzdelávanie.

**2.** Každý žiak má právo na vzdelanie zamerané na vývoj jeho osobnosti, rozvoj jeho talentu, rozumových a fyzických schopností.

**3.** Žiak má právo na vzdelanie v štátnom jazyku a materinskom jazyku v rozsahu ustanoveným školským zákonom.

**4.** Žiak má právo na individuálny prístup rešpektujúci jeho schopnosti a možnosti, nadanie a zdravotný stav v rozsahu ustanovenom školským zákonom.

**5.** Žiak má právo na úctu k jeho vierovyznaniu, svetonázoru, národnostnej a etnickej príslušnosti.

**6.** Žiak má právo byť oboznámený s kritériami, podľa ktorých je hodnotený a poznať v primeranej lehote výsledok hodnotenia.

**7.** Žiak so špeciálnymi výchovno-vzdelávacími potrebami má právo na výchovu a vzdelávanie s využitím špecifických foriem a metód, ktoré zodpovedajú jeho potrebám, a na vytvorenie nevyhnutných podmienok, ktoré túto výchovu a vzdelávanie umožňujú.

**8.** Žiak so špeciálnymi výchovno-vzdelávacími potrebami má právo používať pri výchove a vzdelávaní špeciálne učebnice a špeciálne didaktické a kompenzačné pomôcky; deťom a žiakom s narušenou komunikačnou schopnosťou sa zabezpečuje právo na výchovu a vzdelávanie prostredníctvom náhradných spôsobov dorozumievania.

**9.** Žiak má právo na úctu k svojej osobe a na zabezpečenie ochrany proti fyzickému, psychickému a sexuálnemu násiliu , má byť chránený pred všetkými formami zanedbávania, krutosti a využívania.

**10.** Každý žiak má právo na ochranu svojho súkromia, ako aj na ochranu svojej rodiny.

**11.** Žiak má právo vyjadriť primeraným spôsobom svoj názor v diskusii na vyučovaní a mimo neho.

**12.** Žiak má mať všetky možnosti pre hru a zotavenie, ktoré sledujú tie isté zámery ako vzdelávanie.

**13.** Žiak má právo na výber budúceho štúdia, resp. povolania.

**14.** Žiak má právo na informácie týkajúce sa jeho osoby a jeho výchovno-vzdelávacích výsledkov.

**15.** Žiaci majú právo primerane využívať školské zariadenie, učebne, pomôcky.

**16.** Má právo zapájať sa podľa záujmu do mimoškolských športových, kultúrnych a iných aktivít, ktoré organizuje škola.

**17.** Žiak má právo podľa svojich potrieb využívať pomoc triedneho učiteľa, vychovávateľa, výchovného poradcu.

**18.** Žiak má právo rozhodnúť o tom, s kým bude sedieť počas vyučovania. Pokiaľ by svojim správaním porušoval školský poriadok, o jeho mieste rozhodne triedny učiteľ, resp. vyučujúci.

**Povinnosti žiakov vyplývajúce zo školského zákona č.245/2008 Z. z.**

**1.** Neobmedzovať svojím konaním práva ostatných osôb zúčastňujúcich sa výchovy a vzdelávania.

**2.** Dodržiavať školský poriadok školy a ďalšie vnútorné predpisy školy alebo školského zariadenia.

**3.** Chrániť pred poškodením majetok školy alebo školského zariadenia a majetok, ktorý škola alebo školské zariadenie využíva na výchovu a vzdelávanie.

**4.** Chrániť pred poškodením učebnice, učebné texty a učebné pomôcky, ktoré im boli bezplatne zapožičané.

**5.** Pravidelne sa zúčastňovať na výchove a vzdelávaní a riadne sa vzdelávať.

**6.** Konať tak, aby neohrozoval svoje zdravie a bezpečnosť, ako aj zdravie a bezpečnosť ďalších osôb zúčastňujúcich sa na výchove a vzdelávaní.

**7.** Ctiť si ľudskú dôstojnosť svojich spolužiakov a zamestnancov školy alebo školského zariadenia.

**8.** Rešpektovať pokyny zamestnancov školy alebo školského zariadenia, ktoré sú v súlade so všeobecne záväznými právnymi predpismi, vnútornými predpismi školy a dobrými mravmi.

**Dochádzka žiakov do školy**

**1.** Žiak je **povinný** chodiť na vyučovanie pravidelne a včas podľa rozvrhu hodín. Povinne sa zúčastňuje činností, ktoré organizuje škola v čase riadneho vyučovania. Nosí sa školské pomôcky potrebné na vyučovanie.

**2.** Škola sa pre žiakov otvára o 7.10 hodine , žiaci prichádzajú do **šatní** na prízemí, prezujú sa do prezuviek odchádzajú na 2.poschodie, kde sa nachádza ich trieda. V šatni sa správajú slušne, ticho a neznečisťujú ju. Topánky a vrchné oblečenie si žiaci nechávajú uložené v uzamykateľnej šatni.

**3.** Žiak prichádza do školy vhodne **oblečený** a upravený, čisto a bez výstredností. Nie je povolené výstredné líčenie a nápadná úprava vlasov. Dbá aj v škole o svoju osobnú hygienu a nosí si do školy nevyhnutné hygienické potreby.

**4.** Do školy žiaci **nesmú** nosiť predmety , ktoré nie sú potrebné na vyučovanie napr. mobilný telefón, digitálne hry, prehrávače hudby, cenné predmety a väčšie sumy peňazí. Pri opakovanom porušovaní tohto bodu sa žiakovi takýto predmet odoberie a vráti sa predvolanému zákonnému zástupcovi.

**5.** Je prísne **zakázané** nosiť do školy zbrane, cigarety, alkohol, omamné látky, drogy alebo iné veci , ktoré ohrozujú bezpečnosť a zdravie spolužiakov.

**6.** Pri odcudzení vecí má povinnosť stratu neodkladne **hlásiť** triednemu učiteľovi.

**Časový harmonogram vyučovacích hodín a prestávok:**

|  |  |  |
| --- | --- | --- |
|  | **Trvanie hodiny** | **Prestávka** |
| 1. **Hodina**
 | **08.00 - 08.45** | **10 minút** |
| 1. **Hodina**
 | **08.55 - 09.40** | **15 minút** |
| 1. **hodina**
 | **09.55 - 10.40** | **10 minút** |
| 1. **hodina**
 | **10.50 - 11.35** | **10 minút** |
| 1. **hodina**
 | **11.45 - 12.30** | **10 minút** |
| 1. **hodina**
 | **12.40 - 13.20** | **Koniec vyučovania** |

**Neprítomnosť žiakov v škole**

* neprítomnosť neplnoletého žiaka ospravedlňuje škola na základe žiadosti jeho zákonného zástupcu alebo zástupcu zariadenia; vo výnimočných a osobitne odôvodnených prípadoch škola môže vyžadovať lekárske potvrdenie o chorobe alebo iný doklad potvrdzujúci odôvodnenosť neprítomnosti,
* ak neprítomnosť žiaka z dôvodu ochorenia trvá najviac päť po sebe nasledujúcich vyučovacích dní, neprítomnosť ospravedlňuje zákonný zástupca alebo zástupca zariadenia,
* ak neprítomnosť žiaka z dôvodu ochorenia trvá viac ako päť po sebe nasledujúcich vyučovacích dní, vyžaduje sa aj predloženie potvrdenia od lekára,
* v čase mimoriadnej situácie, núdzového stavu alebo výnimočného stavu môže zákonný zástupca alebo zástupca zariadenia ospravedlniť neprítomnosť z dôvodu ochorenia bez lekárskeho potvrdenia aj v trvaní viac dní ako podľa druhej vety alebo tretej vety; počet dní určí ministerstvo školstva.
* Žiak smie opustiť vyučovanie napríklad za účelom návštevy lekára len v **sprievode rodiča**/ zákonného zástupcu/, alebo musí mať písomnú žiadosť rodiča,
* Každú neprítomnosť žiaka na vyučovaní ospravedlňuje rodič **písomne**.

**Ospravedlnená neprítomnosť žiakov v škole**

Žiak môže vymeškať vyučovanie len v **odôvodnených** prípadoch a to :

- choroba žiaka (potvrdenie lekára)

- lekárom nariadený zákaz jeho dochádzky do školy (potvrdenie lekára)

- mimoriadne nepriaznivé poveternostné podmienky (ospravedlnenie od rodiča)

- náhle prerušenie premávky hromadných dopravných prostriedkov (potvrdenie od dopravcu)

- mimoriadne udalosti v rodine žiaka (písomné ospravedlnenie podpísané rodičom)

- účasť žiaka na organizovanej športovej príprave, súťažiach , prípadne inej reprezentácii (doklad o účasti na akcii)

**Neospravedlnená neprítomnosť žiakov v škole**

Za neospravedlnenú neprítomnosť žiaka v škole sa považuje každá neprítomnosť žiaka na vyučovaní od **prvej hodiny**, ktorá nebola zákonným zástupcom ospravedlnená.

Pri **viac ako 15** neospravedlnených hodinách škola každý mesiac oznamuje túto skutočnosť na sociálny odbor ÚPSVaR a príslušnému obecnému, či mestskému úradu ako zanedbávanie školskej dochádzky.

**Pravidlá správania žiaka**

**1.** Žiak má právo pracovať, učiť sa a tvoriť v pokojnej atmosfére, a v neohrozujúcom prostredí.

**2.** Má právo slušným spôsobom a vo vhodnom čase vyjadriť svoj názor a požiadať učiteľa o vysvetlenie a riešenie problému. Žiak má právo riešiť problém i cez výchovného poradcu.

**3.** Na každú vyučovaciu hodinu je žiak povinný **nosiť do školy** učebnice a školské potreby podľa rozvrhu hodín a pokynov učiteľov, prichádzať načas , pripravený a na každú hodinu si nosiť žiacku knižku. Ak sa žiak na vyučovanie nepripravil z nejakého vážneho dôvodu , **ospravedlní sa** na začiatku vyučovacej hodiny.

**4.** V prípade, ak si žiak opakovane bez závažnejšieho dôvodu **neprinesie pomôcky** na vyučovanie, môže mu byť udelené niektoré z uvedených výchovných opatrení.

**5.** Ak chce žiak odpovedať alebo sa vyučujúceho niečo spýtať , **hlási sa** zdvihnutím ruky.

**6.** Žiak počas vyučovania nesmie používať mobilný telefón. Použiť ho môže iba v odôvodnených prípadoch so súhlasom vyučujúceho, triedneho učiteľa alebo riaditeľa školy či jeho zástupcu. Pri porušovaní tohto pravidla mu triedny učiteľ udelí východné opatrenie alebo zníženú známku zo správania.

**7.** Počas vyučovania, ani cez prestávky, žiaci **nesmú** bez dovolenia **vychádzať** zo školskej budovy, triedy, učebne či opustiť ihrisko .

**8.** **Zdržiavať sa** v školských priestoroch v čase mimo vyučovania môže žiak len za účelom návštevy záujmového útvaru a aj to len v sprievode učiteľa.

**9.** Žiak nesmie nosiť do školy predmety ohrozujúce vlastné zdravie a zdravie svojich spolužiakov a pedagogických zamestnancov napr. nože, zapaľovače, zápalky, rôzne útočné predmety a zbrane a pod.

**10.** Na hodiny **TEV** sa žiak prezlečie do čistého **cvičebného úboru** podľa pokynov učiteľa TEV.

**11.** Z **bezpečnostných dôvodov** nie je dovolené žiakom otvárať okná, vykláňať sa z nich či vyhadzovať predmety a manipulovať so žalúziami v triede.

**12.** Žiak je povinný **šetriť** učebnice a školské potreby, udržiavať v poriadku a v čistote svoje miesto, triedu a ostatné školské priestory, chrániť majetok pred poškodením.

**13.** Žiaci nesmú manipulovať s triednou dokumentáciou (triedna kniha, triedny výkaz, klasifikačný záznam).

**14.** Žiak je povinný dať podpísať rodičovi známky v žiackej knižke minimálne raz do týždňa.

**15.** Žiak má právo na oddych - prestávky, ktoré majú slúžiť na regeneráciu síl, ale aj na prípravu na nasledujúcu hodinu.

**16.** **Cez všetky prestávky** sa žiaci zdržiavajú v triede.

**17. Nie je dovolené behať po chodbe!** Žiaci neustále rešpektujú nariadenia službu konajúcich učiteľov.

**18.** Žiak nesmie **používať vulgárne výrazy** a fyzicky ani verbálne napádať spolužiakov.

**Správanie žiakov mimo školy**

1. Žiak je povinný správať sa aj mimo vyučovania, a to aj počas voľných dní a prázdnin tak, aby neporušoval zásady spolunažívania a mravné normy spoločnosti a robil česť škole aj sebe.
2. Pri stretnutí učiteľov a ostatných zamestnancov školy vždy pozdraví.
3. Je pozorný a zdvorilý k starším ľuďom, uvoľňuje im miesto v dopravných prostriedkoch.
4. Aj mimo školy chráni svoje zdravie a zdravie iných. Dbá na bezpečnosť, dodržuje predpisy pre chodcov.
5. Chráni verejný majetok a nepoškodzuje ho. Pri dokázaní, že zničil časť školskej budovy nápismi, nátermi alebo urážlivými výrokmi na adresu vyučujúcich a iných osôb, je povinný toto odstrániť. Voči žiakovi bude vyvodené prísne výchovné opatrenie alebo znížená známka zo správania.
6. Navštíviť podniky verejného stravovania bez sprievodu zákonného zástupcu alebo ním poverenej osoby, sa žiakom povoľuje len v dennom čase, ak sa potrebujú najesť alebo vypiť si nealkoholický nápoj.
7. Žiaci sa môžu zúčastniť na filmových, divadelných predstaveniach a iných kultúrnych alebo zábavných programoch, ak sú prístupné mládeži.
8. Večerné predstavenia môžu navštíviť len v sprievode zákonného zástupcu žiaka alebo ním poverenej osoby.
9. Žiaci sa správajú podľa príslušných ustanovení VPŠ. Konajú podľa pokynov pedagogických zamestnancov.

**Opatrenia na ochranu žiakov pred násilím a šikanovaním**

Vysmievanie, urážanie, podceňovanie a fyzické ubližovanie spolužiakom sa považuje za **šikanovanie** a vinník sa potrestá výchovným opatrením a zníženou známkou zo správania. Šikanovanie sa tiež môže posudzovať ako priestupok či trestný čin, za ktorý bude zodpovedný žiak stíhaný podľa zákona.

**Sme škola. kde sa šikanovanie netoleruje v žiadnych podobách!!!**

**Šikanovaním rozumieme** aj akékoľvek správanie žiaka alebo žiakov, ktorých zámerom je ublíženie inému žiakovi alebo žiakom, prípadne ich ohrozenie alebo zastrašovanie. Ide o cielené a opakované použitie násilia voči takému žiakovi alebo žiakom, ktorí sa z najrôznejších dôvodov nevedia brániť.

Všetci žiaci a zamestnanci školy sú povinní zabrániť výskytu šikanovania, vandalizmu, brutality, rasizmu a kriminality, pri ich výskyte sú povinní okamžite informovať triedneho učiteľa, alebo vedenie školy.

Žiak má právo na pomoc pri riešení problémov súvisiacich so vzťahmi s ostatnými žiakmi. Žiak, ktorý sa stane obeťou šikanovania alebo iného násilného, ponižujúceho konania (vandalizmus, rasizmus, brutalita a pod.) má právo oznámiť takúto skutočnosť triednemu učiteľovi, výchovnému poradcovi alebo inému vyučujúcemu či vedeniu školy a na základe tohto oznámenia má právo na okamžitú pomoc a ochranu.

Žiak, ktorý bol svedkom násilného konania, šikanovania alebo iného ponižujúceho konania má povinnosť hlásiť takúto skutočnosť triednemu učiteľovi, inému zamestnancovi školy alebo vedeniu školy.

**Ak žiak svojím správaním a agresivitou ohrozuje bezpe**č**nos**ť **a zdravie ostatných žiakov alebo narúša výchovu a vzdelávanie do takej miery, že znemožňuje ostatným vzdelávanie, riadite**ľ **školy môže použi**ť **ochranné opatrenie, ktorým je okamžité vylú**č**enie žiaka z výchovy a vzdelávania umiestnením do samostatnej miestnosti za prítomnosti pedagogického zamestnanca. Riaditeľ** **školy bezodkladne privolá zákonného zástupcu, v prípade potreby zdravotnú pomoc alebo policajný zbor a vyhotoví z opatrenia písomný záznam.**

**Opatrenia proti šíreniu legálnych a nelegálnych drog v škole**

V priestoroch školy a jej okolí je **zakázané fajčiť, požívať alkohol** alebo iné omamné a psychotropné látky!!!

Pri porušení šk. poriadku v tomto bode sa žiak zúčastní pohovoru výchovnej komisie (triedny učiteľ, člen vedenia školy, výchovný poradca, rodič) a uplatnia sa príslušné výchovné opatrenia.

**1.** Povinnosťou žiakov je dodržiavať vnútorný poriadok v škole aj mimo jej priestorov.

**2.** Ak žiak vie o niekom, kto užíva akékoľvek drogy v školskom prostredí, je povinný to nahlásiť akémukoľvek učiteľovi.

**3.** Ak niekto so žiakov vie o niekom, kto užíva alebo prechováva akékoľvek legálne alebo nelegálne drogy v školskom prostredí, jeho povinnosťou je oznámiť to triednemu učiteľovi, alebo výchovnému poradcovi, či priamo niekomu z vedenia školy.

**4.** Žiak je povinný na vyzvanie učiteľa ukázať mu obsah svojej tašky (v prítomnosti svedkov).

**5.** Žiak je povinný zotrvať v budove školy počas celého vyučovania. Opustiť školu bezdôvodne je zakázané!

**6.** Žiak je povinný v prípade pohovoru s triednym učiteľom, výchovným poradcom alebo vedením školy o porušení zákazu užívať a prechovávať drogy v školskom prostredí potvrdiť

svojím podpisom, že si uvedomuje nesprávnosť svojho konania a že si je vedomý následných opatrení, ktoré mu z porušenia zákazu vyplývajú.

V prípade porušenia zákazu fajčiť, používať alkoholické nápoje a prechovávania a užívania všetkých ostatných druhov legálnych a nelegálnych drog v priestoroch školy a na všetkých akciách organizovaných školou, i v prípade šikanovania, bude škola pristupovať k udeleniu niektorého z nasledujúcich opatrení:

* Pohovor s triednym učiteľom
* Napomenutie od triedneho učiteľa
* Pohovor s výchovným poradcom
* Znížená známka zo správania ( 2, 3, 4 )
* Pokarhanie od triedneho učiteľa
* Pohovor s riaditeľom školy
* Pokarhanie od riaditeľa školy
* Nahlásenie na polícii v príslušnom obvode a na sociálne oddelenie miestneho úradu.

Každé opatrenie bude písomne oznámené zákonnému zástupcovi.

**Výchovné opatrenia:**

**Pochvaly**

Udeľujú sa za mimoriadny prejav aktivity a iniciatívy, za záslužný alebo statočný čin, za dlhodobú úspešnú prácu pre kolektív.

Pochvaly sa udeľujú ústne alebo písomne. Škola udeľuje:

1. pochvalu od vyučujúceho do poznámok k práci žiakov v klasifikačnom zázname
2. pochvalu od vyučujúceho do žiackej knižky žiaka
3. pochvalu od triedneho učiteľa pred kolektívom triedy /za viacnásobnú úspešnú reprezentáciu triedy, za výborný prospech, správanie a dochádzku, a pod./
4. pochvalu od riaditeľa školy pred kolektívom triedy, či školy/za viacnásobnú úspešnú reprezentáciu triedy, za výborný prospech, správanie a dochádzku, a pod./
5. iné ocenenie od riaditeľa školy pred kolektívom celej školy

Návrh na udelenie pochvaly alebo iného ocenenia sa prerokuje v pedagogickej rade.

Ústnu alebo písomnú pochvalu udeľuje žiakovi pred kolektívom triedy alebo školy triedny učiteľ alebo riaditeľ školy.

Pochvaly a iné ocenenia sa zaznamenávajú do triednych výkazov.

**Opatrenie na posilnenie disciplíny**

Ukladajú sa žiakom za závažné alebo opakované previnenia. Spravidla predchádzajú zníženiu známky zo správania. Každému opatreniu predchádza objektívne prešetrenie previnenia a poklesu. Podľa závažnosti previnenia sa ukladá niektoré z týchto opatrení:

**a)** zápis od vyučujúceho do poznámok k práci žiakov v klasifikačnom zázname, pozorovacích hárkov

**b)** **zápis** od vyučujúceho do žiackej knižky,

**c)** **napomenutie od triedneho učiteľa** pred kolektívom triedy /za zabúdanie pomôcok, domácich úloh a pod. – za **3** zápisy za každé klasifikačné obdobie**,**

**d)** **pokarhanie od triedneho učiteľa** pred kolektívom triedy /za opakované zabúdanie pomôcok, domácich úloh a ojedinelé nevhodné správanie, použitie mobilu na vyučovaní bez súhlasu riaditeľa školy/ - za **6** zápisov za každé klasifikačné obdobie,

**e)** **pokarhanie od riaditeľa školy** pred kolektívom školy za závažnejšie porušenie školského poriadku /za podvod so známkou v žiackej knižke a v klasifikačnom zázname, za opakované nevhodné správanie, časté vyrušovanie, za porušenie zákazu fajčenia, užívania alkoholu počas vyučovania v škole, za akýkoľvek prejav šikanovania spolužiakov - **9** zápisovza každé klasifikačné obdobie.

**f)** **zníženú známku zo správania 2 stupňa** /za opakované porušenie šk. poriadku alebo za hrubé porušenie šk. poriadku – napr. ublíženie spolužiakovi alebo poškodenie majetku, za hrubý prejav šikanovania, resp. za opakované šikanovanie spolužiakov, triedny učiteľ **môže** udeliť zníženú **známku 2** zo správania aj za  **16 - 29 neospravedlnených** vyučovacích hodín, za prechovávanie, užívanie, predávanie a poskytovanie návykových látok (alkohol, tabak, organické rozpúšťadlá a nelegálne drogy), ako aj ich výroba (vrátane surovín na ich výrobu), za opakované (viac ako 3 krát) použitie mobilu na vyučovaní bez súhlasu riaditeľa školy/

**g)** **zníženú známku zo správania 3 stupňa** / za hrubé porušenie šk. poriadku – napr. vedomé ublíženie spolužiakovi alebo poškodenie majetku, krádeže, za opakované prechovávanie,

užívanie, predávanie a poskytovanie návykových látok (alkohol, tabak, organické rozpúšťadlá a nelegálne drogy), ako aj ich výroba (vrátane surovín na ich výrobu), triedny učiteľ **môže** udeliť zníženú známku zo správania **stupeň 3** aj za **30 - 49 neospravedlnených** vyučovacích hodín a pod./

**h)** **zníženú známku zo správania 4 stupňa** za opakované hrubé porušenie šk. poriadku – napr. opakované vedomé ublíženie spolužiakovi alebo opakované poškodzovanie majetku, opakované krádeže, za opakované prechovávanie, užívanie, predávanie a poskytovanie návykových látok (alkohol, tabak, organické rozpúšťadlá a nelegálne drogy), ako aj ich výroba (vrátane surovín na ich výrobu), triedny učiteľ **môže** udeliť zníženú známku zo správania **4 stupňa** aj za **viac ako 50 neospravedlnených hodín**

Porušenie šk. poriadku prerokuje triedny učiteľ s rodičmi žiaka.

Triedny učiteľ udeľuje pokarhanie po prerokovaní a so súhlasom riaditeľa školy. Riaditeľ školy udeľuje pokarhanie po prerokovaní v pedagogickej rade. Napomenutie a pokarhanie sa udeľujú pred kolektívom triedy alebo školy.

O udelení opatrenia informuje riaditeľ školy preukázateľným spôsobom zástupcu žiaka; opatrenie sa zaznamenáva do triedneho výkazu.

Pri **viac ako 15** neospravedlnených hodinách škola každý mesiac oznamuje túto skutočnosť na sociálny odbor ÚPSVaR ako zanedbávanie školskej dochádzky.

**Klasifikačný poriadok**

**1.** Hodnotenie žiakov je organická súčasť výchovnovzdelávacieho procesu a jeho riadenia. Má informatívnu, motivačnú a korekčnú funkciu.

**2.** Žiaci vo výchovnovzdelávacom procese sú pravidelne hodnotení. Právo dozvedieť sa výsledok hodnotenia má žiak aj jeho zákonný zástupca.

**3.** Podklady na hodnotenie a klasifikáciu výchovnovzdelávacích výsledkov a správania žiaka získava učiteľ priebežne počas celého školského roka. Získava ich najmä:

**a/** sústavným diagnostickým pozorovaním žiaka,

**b/** sústavným sledovaním výkonov žiaka a jeho pripravenosti na vyučovanie,

**c/** rôznymi spôsobmi preverovania vedomostí, zručnosti a návykov - ústnymi, písomnými a praktickými skúškami,

**d/** analýzou výsledkov rôznych činností žiaka s osobitným zameraním na manuálnu zručnosť a na celkovú vyspelosť,

**e/** konzultáciami s ostatnými učiteľmi a vychovávateľmi, podľa potreby s výchovným poradcom,

**4.** Vyučovanie podľa individuálnych vzdelávacích plánov je potrebné schváliť na pedagogickej rade a vyznačiť v triednom výkaze. S rozhodnutím je potrebné oboznámiť zákonného zástupcu žiaka.

**5.** Ak nie je možné žiaka preskúšať a hodnotiť v riadnom termíne v prvom polroku ( pre záväznosť objektívnej príčiny, napr. dlhotrvajúca neprítomnosť z dôvodu ochorenia, pobytu mimo miesta školy ,ale nie z dôvodu záškoláctva), žiak sa za dané obdobie nehodnotí, resp. neklasifikuje. Riaditeľ školy určí pre jeho hodnotenie

náhradný termín spravidla tak, aby sa uskutočnilo najneskôr do dvoch mesiacov po skončení hodnotiaceho obdobia.

**6.** Ak pre závažné objektívne príčiny nemožno hodnotiť žiaka na konci druhého polroka, riaditeľ školy určí náhradný termín tak, aby sa hodnotenie mohlo vykonať najneskôr do 10. septembra.

**Pravidlá klasifikácie v A, B, C variante**

* 1. Hodnotenie žiaka je nevyhnutná súčasť výchovno-vzdelávacieho procesu, ktoré má informatívnu, motivačnú a korekčnú funkciu.
	2. Žiak sa v procese výchovy a vzdelávania hodnotí priebežne a celkovo. Žiak a  jeho zákonný zástupca má právo dozvedieť sa spôsob a výsledok hodnotenia.
	3. Hodnotenie žiaka sa vykonáva klasifikáciou, slovným hodnotením, kombináciou klasifikácie a slovného hodnotenia alebo slovným komentárom bez vyjadrenia stupňov. O spôsobe hodnotenia rozhodne riaditeľ školy po prerokovaní v pedagogickej rade.
	4. Klasifikácia je jednou z foriem hodnotenia, ktorej výsledky sa vyjadrujú v jednotlivých vyučovacích predmetoch určenými piatimi stupňami.
	5. Kombinácia klasifikácie a slovného hodnotenia je forma hodnotenia, pri ktorej sa výsledky niektorých vyučovacích predmetov vyjadrujú stupňom klasifikácie a niektoré sa vyjadrujú slovne.
	6. Vo výchovno-vzdelávacom procese sa uskutočňuje priebežné a celkové hodnotenie:
		1. priebežné hodnotenie sa uskutočňuje pri hodnotení čiastkových výsledkov prejavov žiaka na vyučovacích hodinách a má hlavne motivačný charakter, učiteľ zohľadňuje vekové a individuálne osobitosti žiaka a prihliada na jeho momentálnu psychickú i fyzickú disponovanosť,
		2. celkové hodnotenie žiaka v jednotlivých vyučovacích predmetoch sa uskutočňuje na konci prvého polroka a druhého polroka v školskom roku a má čo najobjektívnejšie zhodnotiť úroveň jeho vedomostí, zručností a návykov v danom vyučovacom predmete.
	7. V procese hodnotenia učiteľ uplatňuje primeranú náročnosť, pedagogický takt voči žiakovi, rešpektuje práva dieťaťa a humánne sa správa voči žiakovi. Predmetom hodnotenia a klasifikácie sú najmä učebné výsledky žiaka, ktoré dosiahol vo vyučovacích predmetoch v súlade s požiadavkami vymedzenými obsahom vzdelávania, osvojené kľúčové kompetencie vymedzené v príslušnom vzdelávacom programe, usilovnosť, rešpektovanie práv iných osôb, ochota spolupracovať a správanie žiaka podľa školského poriadku. Hodnotenie slúži ako prostriedok pozitívnej podpory zdravého rozvoja osobnosti žiaka.
	8. Pri hodnotení výsledkov práce žiaka sa postupuje v súlade s:
		1. výchovno-vzdelávacími požiadavkami vzdelávacích programov,
		2. požiadavkami na rozvoj kľúčových kompetencií,
		3. obsahom vzdelávania vymedzeným v príslušných vzdelávacích programoch pre žiakov s  mentálnym postihnutím.

**Hodnotenie prospechu a správania**

Prospech žiaka v jednotlivých vyučovacích predmetoch sa klasifikuje týmito stupňami:

1 – výborný

2 – chválitebný

3 – dobrý,

4 – dostatočný,

5 – nedostatočný.

Prospech z jednotlivých vyučovacích predmetov sa na vysvedčení pre prípravný, prvý až štvrtý ročník uvádza arabskou číslicou, označujúcou klasifikačný stupeň, na vysvedčení pre piaty až deviaty ročník sa vypíše slovom.

|  |
| --- |
| *(1)* Slovné hodnotenie je hodnotiaci opis toho, ako žiak plnil ciele vzdelávania vo vyučovacom predmete. |
| *(2)* Kombinované hodnotenie je |
| *a)* hodnotenie v jednom vyučovacom predmete klasifikačným stupňom aj slovným hodnotením alebo |
| *b)* hodnotenie v niektorých vyučovacích predmetoch klasifikačným stupňom a niektorých vyučovacích predmetoch slovným hodnotením. |
| *(3)* Súhrnné hodnotenie vykonané formou slovného hodnotenia obsahuje aj informáciu o tom, či žiak vo vyučovacom predmete splnil požiadavky na postup do vyššieho ročníka. Ak sa vyučovací predmet vyučuje len v prvom polroku, informácia sa uvádza na konci prvého polroka. Ak sa vyučovací predmet vyučuje v prvom polroku aj v druhom polroku alebo len v druhom polroku, informácia sa uvádza na konci druhého polroka. Ak žiak požiadavky na postup do vyššieho ročníka nesplnil, žiak je hodnotený takto: „Žiak nesplnil požiadavky na postup do vyššieho ročníka.“. |
| *(4)* Súhrnné hodnotenie vykonané formou klasifikácie je hodnotenie žiaka vo vyučovacom predmete klasifikačným stupňom. |
| *(5)* Súhrnné hodnotenie vykonané formou kombinácie klasifikácie a slovného hodnotenia je hodnotenie žiaka klasifikačným stupňom a opisom toho, ako žiak plnil ciele vzdelávania vo vyučovacom predmete. |
| *(6)* Žiakovi, ktorý v niektorom vyučovacom predmete nie je hodnotený žiadnou z foriem sa na vysvedčení a v katalógovom liste žiaka uvádza |
| *a)* „aktívne absolvoval“, ak sa žiak na vyučovaní vyučovacieho predmetu aktívne zúčastňoval, |
| *b)* „absolvoval“, ak sa žiak na vyučovaní vyučovacieho predmetu ospravedlnene nezúčastňoval alebo bol prítomný a zo závažných dôvodov nepracoval, |
| *c)* „neabsolvoval“, ak žiak na vyučovaní vyučovacieho predmetu nepracoval alebo sa neospravedlnene vyučovania nezúčastňoval, alebo |
| *d)* „oslobodený“, ak bol žiak oslobodený od vzdelávania sa vo vyučovacom predmete v plnom rozsahu. |
| *(7)* Škola vo svojom školskom vzdelávacom programe uvedie formu priebežného hodnotenia a formu súhrnného hodnotenia pre každý vyučovací predmet. |
| *(8)* Žiak z vyučovacieho predmetu neprospel, ak |
| *a)* je hodnotený klasifikačným stupňom nedostatočný, |
| *b)* je slovne hodnotený „Žiak nesplnil požiadavky na postup do vyššieho ročníka.“ alebo |
| *c)* neabsolvoval vyučovací predmet. |

Správanie žiaka sa klasifikuje týmito stupňami:

1 – veľmi dobré,

2 – uspokojivé,

3 – menej uspokojivé,

4 – neuspokojivé.

Celkové hodnotenie žiaka sa vo všetkých ročníkoch na konci prvého polroka a druhého polroka na vysvedčení vyjadruje:

|  |
| --- |
| *a)* prospel s vyznamenaním, |
| *b)* prospel veľmi dobre, |
| *c)* prospel alebo |
| *d)* neprospel |
| *(1)* Žiak v celkovom hodnotení prospel s vyznamenaním, ak v žiadnom vyučovacom predmete nemá stupeň klasifikácie horší ako chválitebný, priemerný stupeň klasifikácie z vyučovacích predmetov nemá horší ako 1,5 a jeho správanie je hodnotené ako „veľmi dobré“;  |
| *(2)* Žiak v celkovom hodnotení prospel veľmi dobre, ak v žiadnom vyučovacom predmete nemá stupeň klasifikácie horší ako dobrý, priemerný stupeň klasifikácie z vyučovacích predmetov nemá horší ako 2,0 a jeho správanie je hodnotené ako „veľmi dobré“;  |
| *(3)* Žiak v celkovom hodnotení prospel, ak |
| *a)* vo všetkých vyučovacích predmetoch hodnotených formou slovného hodnotenia splnil požiadavky na postup do vyššieho ročníka, |
| *b)* v žiadnom vyučovacom predmete hodnotenom formou klasifikácie nemá stupeň klasifikácie nedostatočný alebo |
| *c)* pri kombinovanom hodnotení sú splnené podmienky podľa písmen a) a b). |
| *(4)* Žiak v celkovom hodnotení neprospel, ak z niektorého vyučovacieho predmetu neprospel alebo z niektorého vyučovacieho predmetu má hodnotenie „neabsolvoval". |
| (5) Žiak, ktorý na konci druhého polroka neprospel z viac ako dvoch vyučovacích predmetov, alebo ktorý po komisionálnej skúške z vyučovacieho predmetu neprospel, opakuje ročník počas plnenia povinnej školskej dochádzky;  |
| (6) Ročník opakuje aj žiak, ktorého nebolo možné zo závažných zdravotných dôvodov hodnotiť ani v náhradnom termíne. |
|  |

*(7)* Žiak špeciálnej školy sa môže súhrnne hodnotiť z jednotlivých vyučovacích predmetov formou slovného hodnotenia; celkové hodnotenie takého žiaka je prospel alebo neprospel.

# **Podrobnejšie viď.** Zákon č. 245/2008 Z. z. Zákon o výchove a vzdelávaní (školský zákon) a o zmene a doplnení niektorých zákonov

|  |  |
| --- | --- |
| Účinnosť od | 01.09.2023 do31.08.2024 |

1. **Školský poriadok pre zákonných zástupcov**

**Práva zákonných zástupcov**

**1.** Zákonný zástupca má právo vybrať pre svoje dieťa školu alebo školské

zariadenie, ktoré poskytuje výchovu a vzdelávanie podľa tohto zákona, zodpovedajúce schopnostiam, zdravotnému stavu, záujmom a záľubám dieťaťa, jeho vierovyznaniu, svetonázoru, národnosti a etnickej príslušnosti; právo na slobodnú voľbu školy alebo školského zariadenia možno uplatňovať v súlade s možnosťami výchovno-vzdelávacej sústavy.

**2.** Zákonný zástupca žiaka má právo:

**a)** žiadať, aby sa v rámci výchovy a vzdelávania v škole alebo žiakom informácie a vedomosti vecne a mnohostranne v súlade so súčasným poznaním sveta a v súlade s princípmi a cieľmi výchovy a vzdelávania podľa tohto zákona,

**b)** oboznámiť sa s výchovno-vzdelávacím programom školy a školským poriadkom,

**c)** byť informovaný o výchovno-vzdelávacích výsledkoch svojho dieťaťa, o forme osobitného plnenia povinnej školskej dochádzky, o možnostiach ďalšieho vzdelávania jeho dieťaťa,

**d)** na poskytnutie poradenských služieb vo výchove a vzdelávaní svojho dieťaťa,

**e)** zúčastňovať sa výchovy a vzdelávania po predchádzajúcom súhlase riaditeľa školy alebo školského zariadenia,

**f)** vyjadrovať sa k výchovno-vzdelávaciemu programu školy prostredníctvom orgánov školskej samosprávy,

**g)** ak má pochybnosti o správnosti klasifikácie v jednotlivých predmetoch na konci prvého a druhého polroka, má právo požiadať do troch dní odo dňa, keď bolo žiakovi vydané vysvedčenie o komisionálne preskúšanie a byť prítomný na komisionálnom preskúšaní svojho dieťaťa po predchádzajúcom súhlase riaditeľa školy.

**Povinnosti zákonných zástupcov**

**1.** Rodič je povinný prihlásiť dieťa na plnenie povinnej školskej dochádzky.

**2.** Rodič alebo iný zákonný zástupca je povinný vytvárať nevyhnutné materiálne, sociálne a psychohygienické podmienky pre úspešnú školskú prípravu, najmä pre dieťa zabezpečovať

* vhodné bývanie a vybavenie bytu, aby dieťa malo svoje miesto na prípravu a na spanie
* biologické potreby, starať sa o stravovací režim svojho dieťaťa
* potrebné hygienické prostredie a osobnú hygienu tak, aby dieťa prichádzalo do školy pravidelne a včas, vyspané, umyté, čisté a riadne upravené
* starostlivosť o zdravotný stav dieťaťa, najmä vo vzťahu k detským ochoreniam šíriacim sa v žiackych kolektívoch, ako sú bežné detské respiračné ochorenia, žltačka, pedikulóza, svrab, rodič je povinný dieťa pod dohľadom lekára liečiť a dodržiavať jeho pokyny
* pre dieťa potrebné školské potreby, prezuvky a pomôcky, ktoré je dieťa povinné nosiť do školy.

 **3.** Rodič musí dbať na sociálne a kultúrne zázemie dieťaťa a rešpektovať jeho špeciálne výchovno-vzdelávacie potreby.

 **4.** Rodič je povinný pomáhať svojmu dieťaťu v každodennej príprave do školy a najmä

* podnecovať u svojho dieťaťa adekvátny záujem o školské vzdelávanie, pravidelne prejavovať záujem o to, ako prebieha edukačný proces dieťaťa, aké problémy má a v čom spočívajú príčiny jeho ťažkostí
* komunikovať, spolupracovať s vyučujúcim a tak zjednocovať svoje výchovné pôsobenie, čo sa v konečnom dôsledku odrazí v skvalitňovaní školských výsledkov dieťaťa
* v domácej príprave kontrolovať a viesť svoje dieťa k pravidelnej práci a taktiež k zodpovednému a kvalitnému plneniu úloh
* nezabúdať pochváliť svoje dieťa za veľmi dobrý výkon v škole, aby pochvalou pozitívne posmeľoval a motivoval svoje dieťa
* viesť svoje dieťa k požadovaným školským výsledkom, ale aj k prekonávaniu ťažkostí vo zvládaní náročných úloh
* osobitnú pozornosť venovať rozvíjaniu a upevňovaniu jazykových zručností a schopností, učiť svoje dieťa komunikovať, myslieť a poznávať vo vyučovacom jazyku, čo môže podstatným spôsobom ovplyvniť jeho výchovno-vzdelávacie výsledky.

**5.** Ak sa žiak nemôže zúčastniť na výchove a vzdelávaní v škole, jeho zákonný zástupca alebo zástupca zariadenia je povinný oznámiť škole bez zbytočného odkladu príčinu jeho neprítomnosti. Za dôvod ospravedlniteľnej neprítomnosti žiaka sa uznáva najmä choroba, prípadne lekárom nariadený zákaz dochádzky do školy, mimoriadne nepriaznivé poveternostné podmienky alebo náhle prerušenie premávky hromadných dopravných prostriedkov, mimoriadne udalosti v rodine alebo účasť dieťaťa alebo žiaka na súťažiach.

**6.** Neprítomnosť žiaka, ktorá trvá najviac päť po sebe nasledujúce vyučovacie dni, ospravedlňuje jeho zákonný zástupca; vo výnimočných a osobitne odôvodnených prípadoch škola môže vyžadovať lekárske potvrdenie o chorobe žiaka alebo iný doklad potvrdzujúci odôvodnenosť jeho neprítomnosti. Ak neprítomnosť žiaka z dôvodu ochorenia trvá dlhšie ako päť po sebe nasledujúce vyučovacie dni, predloží žiak, jeho zákonný zástupca potvrdenie od lekára.

**7.** Rodič je ďalej povinný

* nahradiť škodu, ktorú dieťa úmyselne zavinilo
* informovať školu o zmene zdravotnej spôsobilosti dieťaťa, jeho zdravotných problémoch alebo iných závažných skutočnostiach, ktoré by mohli mať vplyv na jeho výchovu a vzdelávanie
* písomne ospravedlniť neprítomnosť svojho dieťaťa nepresahujúcu päť dni, pri dlhšej neprítomnosti sa vyžaduje písomné potvrdenie príslušného lekára, ktoré bolo vystavené na začiatku liečenia

Zákonný zástupca žiaka je povinný dodržiavať školský poriadok

1. **Školský poriadok pre zamestnancov**

**1. Povinnosti zamestnancov školy:**

**I.**

**a)** pracovať zodpovedne a riadne, plniť pokyny nadriadených vydané v súlade s právnymi predpismi,

**b)** byť na pracovisku na začiatku pracovného času, využívať pracovný čas na prácu a odchádzať z neho až po skončení pracovného času,

**c)** dodržiavať právne predpisy a ostatné predpisy vzťahujúce sa na prácu ním vykonávanú, ak bol s nimi riadne oboznámený,

**d)** v období, v ktorom má podľa osobitného predpisu nárok na náhradu príjmu pri dočasnej pracovnej neschopnosti, dodržiavať liečebný režim určený ošetrujúcim lekárom,

**e)** hospodáriť riadne s prostriedkami, ktoré mu zveril zamestnávateľ a chrániť jeho majetok pred poškodením, stratou, zničením a zneužitím a nekonať v rozpore s oprávnenými záujmami zamestnávateľa,

**f)** zachovávať mlčanlivosť o skutočnostiach, o ktorých sa dozvedel pri výkone práce vo verejnom záujme a ktoré v záujme zamestnávateľa nemožno oznamovať iným osobám, a to aj po skončení pracovného pomeru; to neplatí, ak ho tejto povinnosti zbavil štatutárny orgán alebo ním poverený vedúci zamestnanec, ak osobitný predpis neustanovuje inak.

**II.** Okrem povinností uvedených v ods. 1 je zamestnanec pri výkone práce vo verejnom záujme povinný konať v súlade s verejným záujmom a plniť všetky povinnosti ustanovené § 8 ods. 1 zákona č. 552/2003 Z. z. a Zákonníkom práce.

**III.** Obmedzenia a činnosti, ktoré zamestnanec pri výkone práce vo verejnom záujme nesmie vykonávať ustanovuje § 8 ods. 2 zákona č. 552/2003 Z. z..

**Osobitné povinnosti pedagogických zamestnancov**

**1.** Pedagogickí zamestnanci sú povinní ustavične skvalitňovať a prehlbovať účinnosť výchovnovzdelávacieho procesu, za výsledky ktorého zodpovedajú. V tomto smere najmä:

**a)** zabezpečujú súlad výchovy a vzdelávania a starostlivosť o zdravý vývoj žiakov,

**b)** postupujú podľa schválených základných pedagogických dokumentov a pedagogicko-organizačných pokynov,

**c)** plnia vyučovaciu činnosť a činnosť výchovnej práce v rozsahu vyučovacej činnosti a výchovnej činnosti stanovenej osobitným predpisom a vykonávajú ostatné činnosti súvisiace s pedagogickou prácou,

**d)** zvyšujú úroveň svojej práce vzdelávaním, samostatným štúdiom alebo v organizovaných formách ďalšieho vzdelávania pedagogických zamestnancov, ak to vyžaduje potreba, sú povinní zúčastniť sa počas prázdnin (zimných alebo jarných) sústredení alebo konzultácií a pod.,

**e)** spolupracujú so zákonnými zástupcami žiakov a s verejnosťou.

**2.** Pri starostlivosti o žiakov sú pedagogickí zamestnanci povinní najmä:

**a)** viesť žiakov k dodržiavaniu hygienických zásad a zásad bezpečnej práce, k dodržiavaniu hygienických, dopravných, požiarnych a iných predpisov a pokynov príslušných orgánov, ktoré sa týkajú starostlivosti o bezpečnosť a ochranu zdravia v školstve, pri vyučovaní predmetov, pri ktorých je zvýšené ohrozenie zdravia žiakov a pri školských podujatiach (napr. exkurziách a výletoch, v predmetoch: pracovné vyučovanie, telesná výchova, práce na školskom pozemku, a pod.),

**b)** dodržiavať stanovené metodické postupy,

**c)** v záujme jednotného výchovného pôsobenia na žiakov spolupracovať so zákonnými zástupcami žiakov; na požiadanie zákonných zástupcov informovať ich na individuálne dohodnutej schôdzi o prospechu a správaní žiakov,

**d)** spolupracovať s ostatnými zamestnancami školy a školského zariadenia, s triednym učiteľom a výchovným poradcom;

**e)** viesť žiakov školy k uvedomelému dodržiavaniu pravidiel správania a k ochrane zariadenia a ostatného vlastníctva pred jeho poškodením, stratou, zničením a zneužitím.

**3.** Zamestnanci školy sú povinní dodržiavať všeobecne záväzné právne predpisy, týkajúce sa mlčanlivosti o zdravotnom stave žiaka a hygienické predpisy, týkajúce sa výchovno-vzdelávacieho procesu.

**4.** Zamestnanci sú povinní pri práci dbať o svoju bezpečnosť a zdravie a o bezpečnosť a zdravie osôb, ktorých sa ich činnosť týka. Sú povinní plniť úlohy v tejto oblasti, ktoré im vyplývajú z osobitných predpisov a opatrení zamestnávateľa, prijatých na bezpečnosť a ochranu zdravia, a z opisu pracovných činností.

**Vnútorný poriadok pre pedagogických zamestnancov**

**Pedagogický zamestnanec:**

**1.** **Prichádza** na pracovisko o 7.30, pípatkom sa prihlási elektronicky do dochádzky.

**2.** Svoju neprítomnosť **ohlási** vedeniu školy bezodkladne, lekárske potvrdenie o PN, OČR predloží alebo doručí do 3 dní, ukončenie neprítomnosti oznámi vedeniu školy 1 deň vopred.

**3.** Je povinný zachovať **mlčanlivosť** o skutočnostiach súvisiacich s výkonom zamestnania.

**4.** **Plní** úlohy vyplývajúce z jeho pracovnej náplne.

**5.** Dôsledne dodržiava **práva dieťaťa**, nepoužíva fyzické tresty.

**6.** **Načas** nastupuje na vyučovaciu hodinu, včas ju ukončí.

**7.** **Nenosí** na vyučovacie hodiny zapnutý mobilný telefón.

**8. Dbá na bezpečnosť** žiakov a ochranu majetku školy.

**9.** Po ukončení vyučovania v triede **dozrie na poriadok** v triede – zabezpečí uzavretie okien, vyloženie stoličiek na lavice, uzamknutie triedy a končiacich žiakov odovzdá vychovávateľkám , alebo dozoru.

**10.** Triednu knihu, klasifikačný hárok, triedny výkaz uloží do **priečinku v zborovni**.

**11.** Pri **dozore** preberá zodpovednosť za bezpečnosť a ochranu zdravia žiakov.

**12. Zúčastňuje** sa riadenia školy prostredníctvom účasti na pracovných poradách, pedagogických radách a MZ.

**13.** Na vyučovaní **využíva** dostupné názorné a primerané školské učebné pomôcky.

**14.** Na každú vyučovaciu hodinu sa dôsledne a zodpovedne **pripravuje,** začínajúci pedagógovia ajpísomnou formou a pripravuje si vlastné učebné pomôcky v časovom predstihu.

**15.** **Oboznámi žiakov** s vnútorným školským poriadkom a dbá o jeho dodržiavanie.

**16.** Oznámi vedeniu školy každý prípad šikanovania alebo akéhokoľvek týrania žiakov, ktorý mu je známy.

**2. Práva všetkých pedagogických zamestnancov.**

**1.** Zamestnanci majú právo na zaistenie bezpečnosti a ochrany zdravia pri práci, na informácie o nebezpečenstvách vyplývajúcich z pracovného procesu a pracovného prostredia a o opatreniach na ochranu pred ich účinkami.

**2.** Zamestnanec má právo na rovnaké zaobchádzanie v súlade so zásadou rovnakého zaobchádzania ustanovenou pre oblasť pracovnoprávnych vzťahov osobitným zákonom.

**3.** Zamestnanec má právo podať zamestnávateľovi sťažnosť v súvislosti s porušením zásady rovnakého zaobchádzania v súlade s § 13 ods. 1 a 2 Zákonníka práce; zamestnávateľ je povinný na sťažnosť zamestnanca bez zbytočného odkladu odpovedať, vykonať nápravu, upustiť od takého konania a odstrániť jeho následky.

**4.** Výkon práv a povinností vyplývajúcich z pracovnoprávnych vzťahov musí byť v súlade s dobrými mravmi. Nikto nesmie tieto práva a povinnosti zneužívať na škodu druhého účastníka pracovnoprávneho vzťahu alebo spoluzamestnancov. Nikto nesmie byť u zamestnávateľa v súvislosti s výkonom pracovnoprávnych vzťahov prenasledovaný ani inak postihovaný za to, že podá na iného zamestnanca alebo zamestnávateľa sťažnosť, žalobu alebo návrh na začatie trestného stíhania.

**Záverečné ustanovenia**

1) So školským poriadkom musia byť oboznámení všetci žiaci a zamestnanci školy.

2) Zákonní zástupcovia budú oboznámení so školským poriadkom v rámci konzultačných hodín.

3) Školský poriadok musí byť prístupný všetkým zamestnancom školy, jeho porušenie sa posudzuje ako porušenie pracovnej disciplíny.

|  |  |
| --- | --- |
| Dokument | Školský poriadok špeciálnej základnej školy internátnej |
| V pedagogickej rade prerokovaný | 30.08.2023 |
| Platnosť od | 01.09.2023 |
| Platnosť ukončená |  |
| Vypracovala | Mgr. Jaroslava Tomová |

**V Trebišove, 30.08.2023 PhDr. Daniela Fecková**

 **riaditeľka**

**PRÍLOHY**

V n ú t o r n ý p o r i a d o k  relaxačnej miestnosti

V n ú t o r n ý p o r i a d o k  cvičnej kuchynky

V n ú t o r n ý p o r i a d o k pre žiakov v školskom klube detí

V n ú t o r n ý p o r i a d o k pre žiakov školskom internáte

**V n ú t o r n ý p o r i a d o k  r e l a x a č n e j m i e s t n o s t i**

1) Relaxačná miestnosť sa môže používať každý nepárny týždeň.

2) Školské a mimoškolské podujatie uskutočnené v relaxačnej miestnosti mimo rozvrhu musí byť schválené riaditeľom školy.

3) Žiaci vstupujú do relaxačnej miestnosti v prezuvkách, pod dozorom učiteľa.

4) Počas prestávok a mimo vyučovania sa nesmú žiaci zdržiavať v relaxačnej miestnosti.

5) Žiaci dodržujú pokyny učiteľa.

6) Po hodine vrátia žiaci pomôcky na svoje miesto. Udržiavajú poriadok.

7) Žiaci sa riadia bezpečnostnými a hygienickými predpismi, správajú sa tak, aby sebe alebo spolužiakovi nezapríčinili úraz.

**V n ú t o r n ý p o r i a d o k  c v i č n e j k u c h y n k y**

1) Pred odchodom do cvičnej kuchyne žiaci čakajú na vyučujúceho v určenej triede.

2) Otváranie a zatváranie cvičnej kuchyne robí zásadne vyučujúci.

3) Do cvičnej kuchyne odchádzajú disciplinovane pod vedením vyučujúceho.

4) Pred prácou musia mať riadne umyté ruky  a dievčatá s dlhými vlasmi ich majú mať zopnuté.

5) Žiaci musia dodržiavať postupy pri príprave pokrmov a zásady bezpečnosti a ochrany zdravia pri práci.

6) Používajú len nástroje, ktoré patria k pracovnému úkonu.

7) Každú poruchu alebo poškodenie hlásia vyučujúcemu.

8) Žiaci musia mať osvojené zásady prvej pomoci pri otravách, popáleninách, krvácaní, zasiahnutí elektrickým prúdom a pod.

9) Úraz alebo drobné poranenie ihneď hlásia vyučujúcemu.

10) Musia zachovávať pracovnú a osobnú hygienu, na odpadky používať nádoby, ktoré po vyprázdnení vyumývajú horúcou vodou a pridaním dezinfekčného prostriedku.

11) Pri praktickom varení žiaci pracujú v skupinách, potrebné pomôcky im prideľuje vyučujúca.

12) Žiaci sú povinní šetrne a bezpečne zaobchádzať s elektrickými spotrebičmi a vodou, pričom manipuláciu s elektrickými spotrebičmi zabezpečuje len vyučujúci.

13) Po skončení práce umytý riad a kuchynské náradie žiaci uložia na pôvodné miesto.

14) Vyučujúci skontroluje po skončení upratovania kuchyne pracovisko z hygienického hľadiska.

15) Učebňu môžu žiaci opustiť len na pokyn vyučujúceho.

**V N Ú T O R N Ý P O R I A D O K**

**PRE ŽIAKOV V ŠKOLSKOM KLUBE DETÍ**

*Každý žiak má zabezpečené slobodné využívanie svojich práv.*

*Zároveň má ale povinnosť riadiť sa*

*podľa schválených pravidiel tohto vnútorného poriadku.*

 **I. Organizácia činnosti školy a zásady správania sa žiakov.**

1. Príchod žiakov do ŠKD je stanovený po ukončení riadneho vyučovania.

2. Žiaci sa presúvajú do jednotlivých oddelení ŠKD pod vedením vychovávateľa, alebo služby.

3. Keď sú žiaci z ŠKD zapojení do záujmovej činnosti presun z oddelenia a späť zabezpečí vedúci záujmového útvaru.

4. Žiaci sa správajú tak, aby neohrozovali svoju bezpečnosť a zdravie ostatných žiakov.

5. Keď žiaci potrebujú ísť na WC, vypýtajú sa od svojho vychovávateľa. Potom sa ihneď vracajú do svojho oddelenia ŠKD.

6. Pre žiakov navštevujúcich ŠKD končí činnosť o 16.00 hod.

7. Po skončení činnosti v ŠKD je potrebné vyhodiť odpadky z lavíc a vyložiť stoličky na lavice.

8. Na vychádzkach alebo iných akciách sa žiaci riadia podľa pokynov vychovávateľa.

9. V škole a na verejnosti sa žiaci správajú slušne. Zdravia sa vhodným pozdravom.

 **II. Práva žiaka**

 ***Žiak má právo:***

* na jemu zrozumiteľný výklad učiva,
* k danému učivu položiť akúkoľvek otázku a dostať na ňu odpoveď,
* na omyl,
* na čo najobjektívnejšie hodnotenie,
* na ohľaduplné a taktné zaobchádzanie zo strany vychovávateľov i spolužiakov,
* v primeranom čase, priestore a primeraným spôsobom vyjadriť svoj názor na čokoľvek,
* sedieť s kým chce, pokiaľ svojim správaním neruší vychovávateľa alebo spolužiakov,
* požiadať o pomoc ktoréhokoľvek zamestnanca školy ak má závažné osobné problémy.

**III. Povinnosti žiaka**

 ***Žiak je povinný:***

* prichádzať na činnosť školského klubu detí v čistom a primeranom oblečení,
* zdržiavať sa v čase od nástupu do ŠKD až do konca činnosti ŠKD v budove školy,
* dodržiavať všetky zásady slušného a bezpečného správania pri všetkých činnostiach ŠKD a akcií organizovaných školou,
* riadne sa starať o učebnice a učebné pomôcky,
* mať základné hygienické potreby a starať sa o ne,
* zachovávať čistotu a poriadok v priestoroch školy a jej okolí.

**IV. Osobitné pokyny na ochranu zdravia a majetku školy,**

 **a  na zamedzenie vymeškávania vyučovania**

1. Žiakom sa zakazuje nosiť na činnosť ŠKD zdravie ohrozujúce a nepotrebné predmety (nože, nebezpečné chemikálie, lieky, alkohol, tabakové výrobky, výbušniny a pod.)

2. Zvlášť prísne sa zakazuje nosiť do školy, tiež prechovávať a užívať všetky druhy drog.

**Porušenie tohto zákazu (podľa miery a spôsobu) bude škola riešiť nasledovnými spôsobmi:**

a) predvolanie rodičov, zákonných zástupcov do školy a pohovor s nimi,

b) znížená známka zo správania,

d) na príslušný úrad práce, sociálnych vecí a rodiny,

e) oznámenie policajnému zboru.

3. Žiakom je zakázané používať akékoľvek formy šikanovania, zastrašovania, obťažovania vrátane kyberšikanovania) alebo násilia voči ostatným žiakom,

4. Žiaci sú povinní hlásiť svojmu vychovávateľovi, riaditeľovi školy, prípadne zástupcovi akékoľvek formy šikanovania, zastrašovania, obťažovania, násilia, ktoré boli použité proti nim, alebo ktorého boli svedkom.

5. Pri zistení akejkoľvek formy šikanovania, fyzického alebo psychického ubližovania spolužiakom alebo agresívnom vystupovaní voči vyučujúcim škola uplatní nasledovné opatrenia:

- predvolanie rodičov (zákonných zástupcov) a riešenie šikanovania,

- oznámenie na úrad práce, sociálnych vecí a rodiny,

- oznámenie na príslušné oddelenie okresného úradu,

- oznámenie na príslušné oddelenie policajného zboru alebo prokuratúre

6. Zakazuje sa akékoľvek agresívne správanie a vulgárne vystupovanie voči vychovávateľom.

7. Ak žiak svojim správaním a agresivitou ohrozuje bezpečnosť a zdravie ostatných účastníkov výchovy a vzdelávania alebo narúša výchovu a vzdelávanie do takej miery, že znemožňuje ostatným účastníkom výchovy a vzdelávania vzdelávanie, riaditeľ školy môže použiť ochranné opatrenie, ktorým je umiestnenie v samostatnej miestnosti za prítomnosti pedagogického zamestnanca. Riaditeľ školy potom privolá zákonného zástupcu, zdravotnú pomoc alebo policajný zbor. Ochranné opatrenie slúži na upokojenie žiaka. O dôvodoch a priebehu ochranného opatrenia vyhotoví riaditeľ školy písomný záznam.

8. Pri pozitívnom zistení škola uplatní nasledovné opatrenia:

- predvolanie rodičov,

- oznámenie na úrad práce, sociálnych vecí a rodiny,

- oznámenie na príslušné oddelenie policajného zboru alebo prokuratúre.

9. Pri zistení, že žiak má vši, blchy alebo svrab vychovávateľ túto skutočnosť oznámi rodičovi (zákonnému zástupcovi), ktorý je povinný neodkladne urobiť príslušnú nápravu. Tieto opatrenia sú nutné, lebo uvedené parazity ohrozujú zdravie spolužiakov a zamestnancov školy.

10. Zakazuje sa otvárať okná v miestnostiach a na chodbách bez prítomnosti vychovávateľa a liezť na ne, tiež liezť po hromozvodoch.

11. Zakazuje sa poškodzovať zariadenie školy. Pri zistení, že žiak úmyselne alebo z nedbanlivosti poškodí školský majetok, bude škola od rodičov vymáhať náhradu škody.

12. V areáli školy sa žiakom zakazuje hrať hazardné hry.

**V N Ú T O R N Ý P O R I A D O K**

**PRE ŽIAKOV V ŠKOLSKOM INTERNÁTE**

**Obsah**

1. Základné ustanovenia
2. Ubytovanie žiakov
3. Pobyt na internáte
4. Práva a povinnosti ubytovaných žiakov
5. Bezpečnostné pravidlá
6. Nočný režim
7. Stravovanie
8. Zdravotné a hygienické zásady
9. Výchovné opatrenia
10. **Základné ustanovenia**
* školský internát (ŠI) svojim výchovným programom nadväzuje priamo na výchovno-vzdelávaciu činnosť školy a výchovných skupín;
* činnosť školy – výchovných skupín v čase mimo vyučovania úzko spolupracuje s rodinami žiakov;
* vytvára podmienky pre uspokojovanie individuálnych potrieb žiakov ubytovaných na internáte;
* zriaďovateľom je Regionálny úrad školskej správy v Košiciach a ŠI je súčasťou školy;
* v ŠI sa zabezpečuje ubytovanie, stravovanie pre žiakov špeciálnej základnej školy internátnej, odborného učilišťa internátneho a praktickej školy internátnej len v dňoch školského vyučovania;
* ŠI riadi riaditeľ školy a priamym dohľadom poveruje zástupcu školy;
* výchovno-vzdelávaciu činnosť zabezpečuje vychovávateľka v čase mimo vyučovania primerane veku, záujmom, potrebám a schopnostiam detí a žiakov;
* prevádzku a vnútorný režim ŠI zabezpečuje vychovávateľka a pomocná vychovávateľka vykonávajúca nočnú prácu
1. **Ubytovanie žiakov**
2. **Prijatie do ŠI:**
* rodičia žiakov, ktorí chcú aby žiak bol ubytovaný na internáte odovzdajú vychovávateľke, resp. osobe poverenej riaditeľom školy vyplnenú prihlášku k ubytovaniu a riaditeľ školy rozhodne o prijatí na internát do 31.08. kalendárneho roka;
* prípadné žiadosti o ubytovanie podané počas školského roka, riaditeľ školy zváži podľa stavu žiakov už ubytovaných v ŠI a počtu voľných miest na ubytovanie;
* osobitne sú ubytovaní chlapci a dievčatá;
* príspevok za ubytovanie hradí rodič mesačne vopred šekom, výška mesačného poplatku môže byť znížená, ak rodič o to požiada a predloží potvrdenie o hmotnej núdzi;
1. **Ukončenie pobytu v ŠI:**
* prerušenie štúdia zo zdravotných dôvodov;
* vylúčenie zo ŠI vedením školy, resp. riaditeľom školy;
* na základe písomného oznámenia rodičov o ukončení pobytu;
* neplatenie poplatku za ubytovanie pravidelne mesačne;
* skončenie školského roka;
* hrubé porušovanie pravidiel správania sa v ŠI

Pred vysťahovaním je rodič povinný osobné veci vysťahovať, odstrániť vzniknuté škody na svoje náklady.

1. **Pobyt na školskom internáte**
2. **Príchod na ŠI:**
* v pondelok do 7.30 hod. žiaci si uložia osobné veci na izbu a odchádzajú na vyučovanie;
* ak rodič má dôvod, aby žiak cez týždeň opustil ŠI sám, musí požiadať písomnou formou o uvoľnenie žiaka zo ŠI, inak žiak nebude uvoľnený;
* v posledný deň vyučovania v týždni žiakov preberajú rodičia, ak to nebolo schválené inak
1. **Vychádzky:**
* vychádzky sa uskutočňujú počas výchovnej činnosti vo výchovnej skupine s vychovávateľkou
1. **Pobyt počas dňa v ŠI:**
* nie je povolený pobyt žiakov na izbách počas vyučovania – doobeda;
* v prípade pobytu vonku, vychovávateľ zodpovedá za bezpečnosť a pobyt žiaka na izbe (obúvanie, obliekanie žiakov);
* v prípade choroby (horúčka, zvracanie a pod.) je povinný vychovávateľ upovedomiť zákonného zástupcu žiaka
1. **Práva a povinnosti ubytovaných žiakov**
2. **Práva ubytovaného žiaka**

Žiak má právo na:

* využívanie všetkých spoločných priestorov, herne, spŕch, sociálnych zariadení, školského dvora;
* slušné správanie sa všetkých vo vzťahu k nemu (bez posmechov, nadávok a ponižovania);
* zachovanie súkromia –dôveru informácií, ktoré sa dozvie vychovávateľ od žiaka;
* individuálnu výzdobu izby – s rešpektovaním primeranosti v etike;
* doporučenie svojich požiadaviek do týždenného plánu výchovnej skupiny
1. **Povinnosti ubytovaného žiaka:**
* dodržiavať pravidlá slušného správania;
* dodržiavať školský poriadok ŠI;
* rešpektovať pokyny vychovávateľa;
* šetriť zariadenia ŠI, neplytvať vodou, elektrickou energiou;
* uvoľniť izbu cez voľné dni;
* v izbe môže mať žiak len veci, ktoré sú nevyhnutné pre pobyt v ŠI;
* na svojej izbe udržiavať poriadok, ukladať veci v skrini( u starších žiakov ŠZŠI, OUI a PŠI), mladší žiaci udržujú poriadok s pomocou pomocnej vychovávateľky
1. **Pravidlá pre výzdobu**
* obsah výzdoby nesmie odporovať platným zákonom: napr. potláčanie ľudských práv, rasizmus, propagácia fajčenia, drogy, alkohol, erotika a pod.
* výzdobu konzultuje žiak s vychovávateľkou
1. **Bezpečnostné pravidlá**

Povinnosťou ubytovaného žiaka je správať sa tak, aby nedošlo k úrazu.

Zakázané je:

* behať po chodbách, schodišti a spoločných priestoroch;
* hádzať si predmety, vyhadzovať predmety z okien a vykláňať sa z okien, olievať sa vodou, manipulovať s oknami a žalúziami;

Pri vzniknutom úraze ošetrenie zabezpečí vychovávateľ a zapíše do knihy úrazov.

1. **Nočný režim**

Po večierke žiak leží vo svojej posteli, izbu opúšťa len ak ide na WC. Pri vzniku mimoriadnej udalosti žiak ihneď upozorní pomocnú vychovávateľku.

1. **Stravovanie**
* ubytovaný žiak je prihlásený na celodennú stravu v školskej jedálni vrátane desiat a olovrantu;
* poplatok za stravu sa platí do 20. dňa predchádzajúceho mesiaca;
* odhlásiť sa môže žiak len deň predtým;
* v jedálni sa správa ticho, slušne, riad z jedálne nevynáša;
* použitý riad odnesie na určené miesto;
* vychovávateľ vedie žiakov pri stravovaní k samostatnosti a sebaobsluhe a k dodržiavanie zdravotných a hygienických zásad
1. **Zdravotné a hygienické zásady**
2. **Zdravotný stav a starostlivosť o zdravie**
* zákonný zástupcovia informujú o celkovom zdravotnom stave pri nástupe do ŠI – prehlásením o dezinfekčnosti prostredia a potvrdením od lekára, že dieťa je zdravé a môže byť zaradené do kolektívu;
* zákonný zástupca informuje vychovávateľa o zdravotných obmedzeniach dieťaťa ako aj o zmene v podávaní liekov;
* pri horúčkach informuje vychovávateľ zákonného zástupcu dieťaťa, aby si dieťa vyzdvihol a vzal na vyšetrenie k lekárovi;
* lieky, ktoré užívajú žiaci sú uložené v uzamknutej skrinke v miestnosti vychovávateliek a sú uložené podlá mien;
* lieky podáva ráno a večer pomocná vychovávateľka;
* o použití liekov sa vedú pravidelné záznamy;
1. **Hygienické zásady**
* posteľnú bielizeň vymieňa upratovačka 2 x mesačne, v prípade znečistenia podľa potreby;
* ráno si starší žiaci a učni upravujú posteľ sami, mladším žiakom pomáha pomocná vychovávateľka;
* žiak je vedený k tomu, aby dbal na svoju hygienu, sprchovanie, čistenie zubov, výmena spodnej bielizne;
* každý z ubytovaných žiakov má svoj toaletný papier, mydlo, sprchovací gél, šampón, zubnú pastu a kefku, uterák, osušku a hrebeň;
* v prípade straty osobných vecí rieši s vychovávateľkou
1. **Výchovné opatrenia**
2. **Pochvaly a iné ocenenia**

Za vzorné správanie, za vzorné plnenie povinnosti, za významný prejav aktivity a iniciatívy, môže sa žiakovi udeliť pochvala:

* ústna pochvala od vychovávateľa
* ústna pochvala od vychovávateľa pred výchovnou skupinou
* ústna pochvala od riaditeľa školy pred výchovnou skupinou
* písomná pochvala od riaditeľa školy

1. **Opatrenia na posilnenie disciplíny**

 Ak žiak poruší školský poriadok internátu, môžu sa mu podľa závažnosti previnenia uložiť niektoré z týchto výchovných opatrení:

* napomenutie od vychovávateľa

za nedodržiavanie hygieny, neudržiavanie čistoty,  za rušenie nočného kľudu, za nevhodné správanie, za neplnenie si povinností a pod

* pokarhanie od vychovávateľa

za opakované napomenutia alebo vážne porušovanie poriadku, za zvlášť hrubé a nevhodné a netolerantné správanie, za odchod z ŠI bez súhlasu vychovávateľa, a pod

* pokarhanie od riaditeľa školy

pri opakovanom porušovaní školského poriadku ŠI po predchádzajúcom pokarhaní, alebo pri závažnom porušení poriadku

* vylúčenie z internátu za závažné porušenie školského poriadku ŠI, pri preukázanej krádeži, pri konzumácii alkoholu alebo iných návykových látok v ŠI alebo pri príchode do ŠI pod ich vplyvom,  za nedovolené opustenie ŠI, za vedomé poškodenie majetku ŠI,  za zvlášť hrubé správanie, za preukázané klamstvá a podvody a pod.